ไฟแนนซ์ทูเดย์
..การจัดงานมหกรรมแบงก์รัฐเพื่อประชาชนของกระทรวงการคลังในช่วงวันที่ 27-28 มิ.ย.นี้ ที่จัดพร้อมกันทั้งในกรุงเทพฯ และหัวเมืองใหญ่ของประเทศ 5 จุด จะเน้นโปรโมชั่นการเงินที่เป็นเลข 29 ที่มาของตัวเลขไม่ใช่ใบ้หวยงวดใหม่ แต่มาจาก พล.อ.ประยุทธ์ จันทร์โอชา เป็นนายกรัฐมนตรีคนที่ 29 ของไทย ซึ่งทางกระทรวงการคลังทาบเชิญให้ไปเป็นประธานเปิดงานครั้งนี้
18 มิ.ย. 2558

..การจัดงานมหกรรมแบงก์รัฐเพื่อประชาชนของกระทรวงการคลังในช่วงวันที่ 27-28 มิ.ย.นี้ ที่จัดพร้อมกันทั้งในกรุงเทพฯ และหัวเมืองใหญ่ของประเทศ 5 จุด จะเน้นโปรโมชั่นการเงินที่เป็นเลข 29 ที่มาของตัวเลขไม่ใช่ใบ้หวยงวดใหม่ แต่มาจาก พล.อ.ประยุทธ์ จันทร์โอชา เป็นนายกรัฐมนตรีคนที่ 29 ของไทย ซึ่งทางกระทรวงการคลังทาบเชิญให้ไปเป็นประธานเปิดงานครั้งนี้
...งานนี้ อังคณา ปิลันธน์โอวาท ไชยมนัส กรรมการผู้จัดการ ธนาคารอาคารสงเคราะห์ (ธอส.) รับเป็นแม่งานจัดงานทางภาคตะวันออกที่ จ.ระยอง โดยแม่งานสั่งจัดเต็มยึดห้างสรรพสินค้าเซ็นทรัลที่เพิ่งเปิดใหม่และได้รับความนิยมจากคนใน จ.ระยอง และจังหวัดใกล้เคียงมาเดินจับจ่ายใช้สอย เป็นที่จัดงานใหญ่ครั้งนี้
ส่วนโปรโมชั่นสินเชื่อบ้านของ ธอส.ที่จะออกมาก็ไม่ธรรมดา น่าจะทำให้สถาบันการเงินอื่นที่ปล่อยสินเชื่อบ้านหนาวตามกันไม่น้อย เพราะวัตถุประสงค์ของงานแบงก์รัฐต้องมอบสิ่งที่ดีที่สุดให้กับลูกค้า
...การเดินทางตรวจงานการบริหารของกรมศุลกากรของ สมหมาย ภาษี รมว.คลัง และผู้บริหารกระทรวงการคลังชุดใหญ่ เป็นการส่งสัญญาณบางอย่างให้ผู้บริหารและข้าราชการกรมนี้รับรู้ โดย รมว.คลัง ออกมาระบุว่า ให้เร่งแก้ไขการทุจริตที่เกิดขึ้นในกรม เพราะผลงานที่ผ่านมายังไม่พอใจ ถือเป็นงานหนักของ สมชัย สัจจพงษ์ อธิบดีกรมศุลกากร ที่ต้องออกแรงอีกเยอะและมีคนชังอีกมาก เพราะไปตัดตอนผลประโยชน์ที่ฝังรากลึกกันมานาน
...ตำแหน่งผู้อำนวยการสำนักงานบริหารหนี้สาธารณะ (สบน.) ว่างมาหลายเดือน ยังหาคนมานั่งไม่ได้ ทำให้บรรดาข้าราชการของ สบน. แอบเชียร์ ธีรัชย์ อัตนวานิช รองผู้อำนวยการ สบน. ที่มีความสามารถและผลงานโดดเด่นในช่วงที่ผ่านมาให้ รมว.คลัง พิจารณาเป็นตัวเลือกผู้อำนวยการ สบน.คนใหม่อีกคน
...ตอบแบบบัวไม่ให้ช้ำ น้ำไม่ให้ขุ่นว่า ผู้สมัครตำแหน่งผู้ว่าการแบงก์ชาติ ทั้ง 5 ราย มีคุณสมบัติเหมาะสมเป็นผู้ว่าการแบงก์ชาติได้ทั้งนั้น แล้วท่านสมหมาย รมว.คลัง ก็ร่ายยาวว่า คนในจะได้เป็นผู้ว่าการ ธปท.คนใหม่ ก็เป็นเรื่องที่ดีทำให้คนในสถาบันมีความภาคภูมิใจ แต่ที่แล้วๆ มาคนนอกที่มาเป็นผู้ว่าการก็เหมือนเป็นคนใน ที่ผ่านมาแต่งตั้งคนในที่เป็นผู้ว่าการ ธปท.ก็ทำให้เกิดความเสียหายในระบบการเงินเหมือนกัน